กทม.อากาศดีเขียวทั่วเมือง PM2.5 ต่ำกว่าเกณฑ์ทุกพื้นที่

วันที่ 12 มกราคม 2568 ศูนย์ข้อมูลคุณภาพอากาศกรุงเทพมหานคร รายงานสถานการณ์ฝุ่นละอองขนาดไม่เกิน 2.5 ไมครอน (PM2.5) จากสถานีตรวจวัดคุณภาพอากาศของกรุงเทพมหานคร เวลา 07.00 น. พบค่าเฉลี่ย 24 ชั่วโมง อยู่ที่ 22.2 ไมโครกรัม/ลูกบาศก์เมตร โดยทุกพื้นที่มีค่าไม่เกินมาตรฐาน แสดงผลเป็นสีเขียว สะท้อนถึงคุณภาพอากาศที่อยู่ในระดับดี

ด้านกรมอุตุนิยมวิทยา คาดการณ์สภาพอากาศกรุงเทพมหานครว่า จะมีอากาศเย็นในตอนเช้าพร้อมลมแรง อุณหภูมิจะลดลง 1-2 องศาเซลเซียส และในช่วงวันที่ 12-19 มกราคม 2568 การระบายอากาศจะอยู่ในเกณฑ์ "ไม่ดี-อ่อน-ดี" เนื่องจากการเกิดอินเวอร์ชั่นใกล้ผิวพื้น ส่งผลให้มลพิษทางอากาศแพร่กระจายได้อย่างจำกัด ทำให้ความเข้มข้นของฝุ่นละอองมีแนวโน้มเพิ่มขึ้นสลับลดลงทุก 1-2 วัน

ทั้งนี้ เมื่อวันที่ 11 มกราคม 2568 พบจุดความร้อน 2 จุดในเขตหนองจอก จุดแรกเวลา 13.09 น. และจุดที่สองเวลา 13.33 น. ซึ่งเป็นเหตุเพลิงไหม้หญ้า โดยเจ้าหน้าที่สามารถควบคุมเพลิงได้เรียบร้อยแล้ว

---------------------------

#MONONews #PM25 #คุณภาพอากาศ #กทม #ฝุ่นละออง